Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad vplyvov na verejné financie

Prijatie Zmluvy medzi Slovenskou republikou a Veľkou líbyjskou arabskou ľudovou socialistickou džamáhírijou o zamedzení dvojitého zdanenia a predchádzaní daňovému úniku v odbore daní z príjmov nebude mať negatívny vplyv na príjmovú ani výdavkovú časť štátneho rozpočtu, rozpočtu obcí ani vyšších územných celkov. Predkladaná zmluva vytvorí právny rámec pre pozitívny vplyv na rast vzájomnej obchodnej výmeny ako aj prílev investícií, ktoré z dlhodobého hľadiska prinášajú príjmy do štátneho rozpočtu.

II. Odhad vplyvov na obyvateľstvo, hospodárenie podnikateľskej sféry a iných právnických osôb

Zamedzenie dvojitého zdanenia a predchádzanie daňovým únikom bude mať pozitívny vplyv na rozvoj podnikateľskej sféry, keďže bude zmluvne zaručené odstránenie dvojitého daňového zaťaženia. Predkladaná zmluva vytvorí podmienky na podporu hospodárskych aktivít slovenských subjektov vo Veľkej líbyjskej arabskej ľudovej socialistickej džamáhíriji a líbyjských subjektov v Slovenskej republike.

III. Odhad vplyvov na životné prostredie

Prijatie zmluvy nepredpokladá žiadne environmentálne vplyvy.

IV. Odhad vplyvov na zamestnanosť

Odstránenie dvojitého zdanenia pozitívne vplýva na rozvoj zamestnanosti vytváraním nových pracovných príležitostí zriaďovaním napr. nových prevádzkarní na území Slovenskej republiky alebo v poradenských pozíciách pôsobiacich vo Veľkej líbyjskej arabskej ľudovej socialistickej džamáhíriji. 

V. Odhad vplyvov na podnikateľské prostredie

Vplyvy na podnikateľské prostredie závisia od oblasti podnikania zahraničných podnikateľských subjektov. Podnikateľské subjekty majú zmluvou zaručené, že oba štáty budú zaobchádzať s daňovníkmi druhého zmluvného štátu tak, aby neboli diskriminovaní nadmerným daňovým zaťažením či administratívnymi požiadavkami oproti osobám, ktoré sú daňovníkmi s neobmedzenou daňovou povinnosťou jedného zmluvného štátu.